ทรูเผยบรอดแบนด์โตหลังเปิด3จีฟรี
ทรู ชี้บริการ 3 จี ฟรี ดันบรอดแบนด์โตพรวด ควักเพิ่ม 2,500 ล้านบาท ขยายโครงข่ายขยับฐานลูกค้า 1 ล้านรายสิ้นปีนี้
10 ก.พ. 2553

ทรู ชี้บริการ 3 จี ฟรี ดันบรอดแบนด์โตพรวด ควักเพิ่ม 2,500 ล้านบาท ขยายโครงข่ายขยับฐานลูกค้า 1 ล้านรายสิ้นปีนี้
นายวิเชาวน์ รักพงษ์ไพโรจน์ กรรมการผู้จัดการ ทรู ออนไลน์ บริษัท ทรู คอร์ปอเรชั่น เปิดเผยว่า  บริการ 3จีที่ผู้ให้บริการมือถือ กำลังแข่งขันกันให้บริการอยู่ในขณะนี้ไม่ได้ส่งผกระทบกับตลาดอินเทอร์เน็ตความเร็วสูง (บรอดแบนด์)   ตรงกันข้ามกลับช่วยหนุนให้ตลาดบรอดแบนด์เติบโตมากขึ้น เพราะ ช่วยเพิ่มประสบการณ์การใช้งานความเร็วให้กับผู้ใช้บริการ 
สาเหตุที่บริการ 3 จีไม่ได้เป็นอุปสรรคนั้น เนื่องจาก ตลาดบรอดแบนด์ในประเทศไทยยังมีเพียง 10% ของประชากรที่มีอยู่ 12 ล้านครัวเรือน ซึ่งการที่ตลาดยังไม่อิ่มตัว ทำให้การใช้งานทั้งอินเทอร์เน็ตไร้สายและบรอดแบนด์สามารถเติบโตควบคู่กันไปได้  โดยเฉพาะตลาดบรอดแบนด์ที่จะเติบโตเป็น 30-40% ภายใน 3-5 ปี
ทั้งนี้ ทรูได้ลงทุนเพิ่มอีก 2,500 ล้านบาทเพื่อขยายโครงข่ายให้ครอบคลุมในพื้นที่ที่ยังเข้าไม่ถึง รวมทั้งเพิ่มขีดความสามารถที่จะรองรับการใช้งานความเร็วที่เพิ่มขึ้น  ตั้งเป้าเพิ่มฐานลูกค้าอีก 3 แสนราย  หรือ 50% ของตลาดรวม ซึ่งจะส่งผลให้ทรูมีผู้ใช้งานบรอดแบนด์ทั้งสิ้น 1 ล้านรายในสิ้นปีนี้ 
นายวิเชาวน์ กล่าวว่า ภาพรวมการแข่งขันของตลาดบรอดแบนด์จะเน้นไปที่ความเร็วเป็นหลัก  ซึ่งทรูได้ทำตลาด ในลักษณะคอนเวอร์เจนซ์ คือ เสียค่าบริการบรอดแบนด์รายเดือนเท่าไร ได้ค่าโทรฟรีในระบบทรูมูฟเท่ากัน เช่น  ค่าบริการบรอดแบนด์ 599 สำหรับความเร็ว 4 เมกะบิตต่อวินาที  ได้ค่าโทรทรูมูฟเดือนละ 599 บาท  รวมทั้งการเพิ่มความเร็วให้กับลูกค้าเดิมอีก 1 เมกะบิตในทุกแพคเกจ  อีก 1 เมกะบิตในทุกแพคเกจ  และใช้อินเทอร์เน็ตไร้สาย (ไว-ไฟ) ไม่จำกัด 
สำหรับความเร็วทที่มีการใช้งานมากสุดในขณะนี้ คือ 4-6 เมกะบิตต่อวินาที  ซึ่งความเร็วที่เพิ่มขึ้นเป็นตามการใช้งานของลูกค้าที่เน้นเรื่องเครือข่ายสังคมออนไลน์ (โซเชียล เน็ตเวิร์กกิ้ง) การใช้งานอีเมล์ ขณะที่ความเร็ว 6-8 เมกะบิต มุ่งจับกลุ่มผู้ใช้งานที่ต้องการอัพโหลดรูปภาพ วิดีโอ คลิป เพื่อแชร์ในกลุ่มเพื่อน และความเร็ว 12-16 เมกะบิต จะเป็นกลุ่มผู้ที่ใช้งานด้านมัลติมีเดียสูง 
ปัจจุบันทรูมีส่วนแบ่ง  37%  ของจำนวนผู้ใช้งานบรอดแบนด์ทั้งหมด 2 ล้านครัวเรือน เติบโตขึ้นจากปีก่อนหน้าเพียง 10% จากการที่มีคู่แข่งเข้าในตลาดมากขึ้น และ วิกฤตเศรษฐกิจ